**URAD PREDSEDNICE REPUBLIKE SLOVENIJE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA ZA REVIZIJO POSTOPKOV ODDAJE**

**JAVNIH NAROČIL**

**INFORMACIJSKI POOBLAŠČENEC**

**KOMISIJA ZA PREPREČEVANJE KORUPCIJE**

**DRŽAVNA VOLILNA KOMISIJA**

**FISKALNI SVET**

**SODNI SVET REPUBLIKE SLOVENIJE**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO REPUBLIKE SLOVENIJE**

**DRŽAVNO ODVETNIŠTVO REPUBLIKE SLOVENIJE**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 1002-1480/2024-3130-1

Datum: 6. 12. 2024

Zadeva: Prenova plačnega sistema - implementacija

Spoštovani,

v Uradnem listu RS, št. 95/24 z dne 8.11.2024 je bil objavljen Zakon o skupnih temeljih sistema plač v javnem sektorju (ZSTSPJS), ki je nadomestil 16 let uporabljan Zakon o sistemu plač v javnem sektorju in na novo uredil nekatere ključne inštitute prenovljenega plačnega sistema, ki se bo začel uporabljati 1.1.2025. Poleg številnih novosti, ZSTSPJS vključuje tudi pravico javnih uslužbencev in funkcionarjev do izplačila višjih plač, in sicer postopno v obdobju od 1. januarja 2025 do 1. januarja 2028 (prehodno obdobje), v največ šestih obrokih.

Upoštevaje dejstvo, da pravica do izplačila višje plače, kot je to dogovorjeno z akti, s katerimi se delovna mesta in nazivi uvrščajo v plačne razrede in ki so bili objavljeni v Uradnem listu RS, št. 99/24 z dne 25.11.2024 (zlasti kolektivne pogodbe dejavnosti), zapade 1. januarja 2025, je zakonodajalec jasno določil tudi roke, do katerih je treba uveljaviti nove akte o sistemizaciji delovnih mest in izdati zaposlenim individualne delovno pravne akte (večinoma anekse oziroma nove pogodbe o zaposlitvi), s katerimi se konkretno in na individualni ravni uredi izplačilo višjih plač v tem prehodnem obdobju.

Ena od pomembnejših določb ZSTSPJS, s katero se zagotavlja, da bodo vsi proračunski uporabniki ob istih zakonskih določbah glede obračunavanja in izplačevanja plač v prehodnem obdobju po novem ravnali na enak način, je določba 103. člena, ki nalaga Ministrstvu za javno upravo, da pripravi enotno aplikacijo, ki bo podpirala obračunavanje in izplačevanje plač v prehodnem obdobju in jo bodo proračunski uporabniki morali obvezno uporabljati. Glede na pozno sprejetje ZSTSPJS in še kasnejše sprejetje drugih potrebnih aktov (zlasti kolektivnih pogodb) ter obsežno delo, ki je potrebno za pripravo aplikacije, bo uporaba aplikacije možna predvidoma od 20.12.2024 dalje. Zakonski rok za izdajo aneksov oziroma drugih individualnih aktov je 1.1.2025. Če posamezni proračunski uporabniki ne bi uspeli izdati teh aktov do tega roka, jih je treba izdati čimprej v januarju in zaposlene obvestiti, kdaj jih bodo prejeli v podpis ter jim hkrati sporočiti, da bodo kljub manjši zamudi pri izdaji aneksov, povišano plačo na podlagi teh aneksov prejeli v zakonitem roku v mesecu februarju, torej z izplačilom plače za mesec januar 2025.

Prilagamo vzorec aneksa k pogodbi o zaposlitvi, ki bo podprt s podatki, ki jih bo zagotovila zgoraj navedena aplikacija. V primerih, ko bo treba skleniti novo pogodbo o zaposlitvi, bo ta morala vsebovati vse istovrstne podatke, kot jih bo vseboval aneks, seveda pa tudi vse druge podatke,

ki so potrebni pri sklepanju novih pogodb o zaposlitvi.

Prosimo naslovnike tega dopisa, da s tem dopisom seznanijo svoje zaposlene in vse proračunske uporabnike iz resorne pristojnosti ter jim posredujejo tudi priloženi vzorec aneksa k pogodbi o zaposlitvi.

S spoštovanjem,

Mojca Ramšak Pešec

Državna sekretarka

Priloga:

* Vzorec aneksa k pogodbi o zaposlitvi